Diari Oficial de la Generalitat Valenciana


Sumari del DOGV 8495, del 27-02-2019 (2019/1334)

RESOLUCIÓ de 5 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 126/16-AIA Daimús.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8495

Data del DOGV
:   27-02-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1334


Data del document
:   05-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Daimús
    * impacte ambiental

RESOLUCIÓ de 5 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 126/16-AIA Daimús. [2019/1334]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 126/16-AIA Daimús.  
  
«Declaració d'impacte ambiental  
Expedient: 126/1836-ARG.  
Títol: Magatzem de residus metàl·lics i no metàl·lics, residus procedents del sector de l'automoció i centre autoritzat de tractament de vehicles al final de la seua vida útil.  
Promotor: Reciclajes Joaquín, SL.  
Autoritat substantiva: Ajuntament de Daimús.  
Localització: carrer de Buenos Aires, 48, baix, del terme municipal de Daimús (València).  
  
Descripció del projecte  
L'objecte d'aquest projecte és la sol·licitud de la llicència ambiental, d'acord amb la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana.  
L'activitat es dedicarà a l'emmagatzematge temporal de ferralla (residus metàl·lics i no metàl·lics), residus procedents del sector de l'automoció, i al tractament de vehicles al final de la seua vida útil. Els residus provenen principalment de petits proveïdors particulars, comerços, indústries i fusteria metàl·lica.  
L'Ajuntament emet favorable el certificat de compatibilitat urbanística, i indica que queda degudament acreditada la compatibilitat urbanística del projecte amb el planejament urbanístic municipal i, si escau, amb les ordenances municipals relatives a aquest planejament.  
  
Es durà a terme un procés d'oxitall amb bufador (es du a terme en zona coberta) per als residus metàl·lics (principalment bigues metàl·liques), separant en dues o més peces de manera que siga més senzilla la manipulació. Una vegada separada la ferralla es procedirà al seu emmagatzematge temporal tot esperant el lliurament a un gestor autoritzat.  
Descripció de la parcel·la  
La parcel·la té una superfície de 557,24 m², i ocupa una superfície construïda coberta i tancada de 145,35 m² i dues zones cobertes tipus cobert amb dos dels laterals oberts.  
En l'emplaçament es distingeixen les zones següents:  
Zona de descontaminació, desmuntatge i abassegament de residus procedents dels VFVO (coberta sense laterals) 50,40 m².  
Zona d'emmagatzematge de residus de ferralla i altres metalls i l'equip d'oxitall o bufador (coberta sense laterals) 42,20 m².  
Zona descoberta 294,10 m².  
Les zones següents estan situades en el pati descobert:  
Zona de VFU descontaminats 39,12 m².  
Zona de VFU contaminats 28,58 m².  
Zona apilament de metalls 66,31 m².  
Zona apilament de pneumàtics 3,27 m².  
Descripció del procés productiu.  
L'activitat es dedica a la recollida, recepció i emmagatzematge temporal de residus metàl·lics fèrrics i no fèrrics i el lliurament posterior a un gestor autoritzat i, d'una altra banda, al tractament de VFVU.  
Es farà una pesada dels residus i es procedirà a les operacions de càrrega i descàrrega mitjançant el transpalet o per mitjà de plomes elevadores dels mateixos vehicles de transport.  
S'efectuaran operacions de separació dels diferents elements metàl·lics, com són coure, zinc, plom, llautó, alumini, ferralla, etc., per mitjà de procés manual, segons la naturalesa del material, les ferralles se separen segons siguen fèrriques o no fèrriques.  
Posteriorment es procedirà a l'entrega dels residus als gestors autoritzats.  
Quant al procés industrial de l'activitat de tractament autoritzat de vehicles al final de la seua vida útil:  
1. Descontaminació, desmuntatge i emmagatzematge de residus  
Es procedirà a la retirada de bateries, combustible i altres fluids, materials i components classificats com a residus perillosos, per a la retirada d'aquests fluids s'utilitzarà embuts, bombes, bidons, etc.  
Finalitzades aquestes operacions de descontaminació, el VFVO passa a ser considerat un residu no perillós i es procedirà al seu desmuntatge, on primerament es llevaran els pneumàtics i la resta de materials susceptibles de valorització.  
La zona de descontaminació, desmuntatge i emmagatzematge de residus és una zona coberta i amb sòl impermeabilitzat, de formigó armat, amb acabat superficial mitjançant remolinat mecànic, i presenta un revestiment de resina epoxi.  
2. Emmagatzematge de VFU descontaminats  
Una vegada efectuades les operacions de desmuntatge de peces i components susceptibles de reutilització o valorització, el VFVO es traslladarà a la zona d'emmagatzematge de vehicles descontaminats, s'emmagatzemaran com a màxim 9 vehicles apilats en prestatgeries.  
La solera serà impermeable amb arqueta per a l'arreplegada de vessaments, que condueixen a un separador d'hidrocarburs.  
Posteriorment seran intregats a gestors autoritzats.  
Maquinària i altres mitjans.  
Es disposarà de:  
Bàscula de fins a 40 tones.  
Bàscula de fins a 10 tones.  
Per al centre autoritzat de vehicles al final de la seua vida útil:  
Elevador de vehicles.  
Bufador.  
Joc d'útils i eines manuals i material complementari.  
Desmuntador de pneumàtics.  
Carretó elevador.  
Eines pneumàtiques: trepant, claus dinamomètriques, tornavisos, etc.  
Banc de treball.  
Recipients per als diferents productes de reciclatge: olis, líquids, bateries, gasolina i gasoil, etc.  
Matèries primeres i productes acabats.  
S'estima que l'empresa atendrà aproximadament un màxim de 20 tones per dia de residus no perillosos:  
Coure, bronze, llautó, zinc, etc.: 3.000 kg.  
Alumini: 5.000 kg.  
Acer: 5.000 kg.  
Altres metalls fèrrics: 7.000 kg.  
Quant al volum estimat de VFVO, és de 4 unitats diàries.  
Els productes acabats seran els residus, tant perillosos com no perillosos, recuperats dels vehicles i els mateixos vehicles descontaminats.  
  
Tipologia de residus admesos.  
La codificació dels residus per als quals se sol·licita la corresponent autorització administrativa d'emmagatzematge temporal, segons la Decisió de la Comissió de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE, del Parlament Europeu i del Consell, són els següents:  
Residus no perillosos:  
Residus metàl·lics: 020110.  
Llimadures i encenalls de metalls fèrrics: 120101.  
Pols i partícules de metalls fèrrics: 120102.  
Llimadures i encenalls de metalls no fèrrics: 120103.  
Pols i partícules de metalls no fèrrics: 120104.  
Residus de soldadura: 120113.  
Envasos metàl·lics: 150104.  
Pneumàtics: 160103.  
VFVU (sense líquids ni components perillosos): 160106.  
Metalls ferrosos: 160117.  
Metalls no ferrosos: 160118.  
Plàstic: 160119.  
Vidre: 160120.  
Tèxtil (seients): 160122.  
Catalitzadors usats que contenen or, plata, reni, rodi, pal·ladi, iridi o platí (excepte el codi 160807: 160801.  
Coure, bronze, llautó: 170401.  
Alumini: 170402.  
Plom: 170403.  
Zinc: 170404.  
Ferro i acer: 170405.  
Estany: 170406.  
Metalls mesclats: 170407.  
Cables diferents dels especificats en el codi 170410: 170411.  
Residus de ferro i acer: 191001.  
Residus no fèrrics: 191002.  
Metalls fèrrics: 191202.  
Residus perillosos:  
Líquids de transmissió i altres olis hidràulics, olis del motor i de la caixa del canvi: 130110\*, 130111\*, 130112\*, 130205\*, 130206\*, 130207\*, 130208\*, 130899\*.  
Combustibles: 130701\*, 130702\*.  
Filtres de combustible: 150202\*.  
Vehicles al final de la seua vida útil: 160104\*.  
Anticongelants que contenen substàncies perilloses: 160114\*.  
Líquids de frens: 160113\*.  
Filtres d'oli: 160107\*.  
Components amb mercuri: 160108\*.  
Components que contenen PCB/PCT: 160109\*.  
Sistemes «airbag»: 160110\*.  
Sabates de fre amb amiant: 160111\*.  
Components perillosos diferents dels especificats en els codis 160107\*, 160111\*, 160113\* i 160114\*: 160121\*, 160602\*.  
Fluids del sistema d'aire condicionat, del depòsit de gas liquat i qualsevol altre fluid perillós: 160504\*.  
Bateries de plom: 160601\*.  
Acumuladors de Ni-Cd: 160602\*.  
Quant als components que contenen PCB el promotor exposa que no es gestionarà aquest residu, només s'extraurà l'oli que conté PCB en els casos puntuals en què el VFVO el continga i s'emmagatzemarà, fins que es lliure a un gestor autoritzat.  
El combustible s'emmagatzemarà en depòsits metàl·lics de doble paret, que seran retirats per una empresa especialitzada.  
Els residus originats en l'activitat seran retirats per gestors autoritzats i els residus orgànics seran retirats pel servei de neteja municipal.  
  
S'hi aporta còpies de diferents contractes de tractament de residus.  
  
Tramitació administrativa  
El 20 de maig de 2013, l'Ajuntament de Daimús remet una còpia de l'expedient municipal, projecte de llicència ambiental, estudi d'impacte ambiental i certificat d'informació pública.  
El 15 de juliol de 2013, des del Servei d'Avaluació d'Impacte Ambiental es requereix documentació a l'Ajuntament de Daimús per a poder completar l'expedient.  
El 2 de desembre de 2013, es comunica a l'Ajuntament de Daimús l'avís de tancament per caducitat per falta de presentació de documentació.  
El 10 de març de 2014, des del Servei d'Avaluació d'Impacte Ambiental se sol·licita informació complementària a l'Ajuntament de Daimús.  
El 18 de juny de 2014, es comunica l'avís de tancament per caducitat al promotor.  
El 26 de novembre de 2014, el Servei d'Avaluació d'Impacte Ambiental va emetre una resolució de caducitat signada pel director general d'Avaluació Ambiental i Territorial, que pertany a l'expedient 57/5576-EPP de la mateixa activitat, en què resol la declaració de caducitat i ordena l'arxivament de les actuacions.  
El 9 de novembre de 2016, l'Ajuntament de Daimús, a través del Servei Territorial de Medi Ambient, remet de nou una còpia de l'expedient municipal, el projecte de llicència ambiental, l'estudi d'impacte ambiental i el certificat d'informació pública. Amb això s'inicia un nou procediment d'avaluació d'impacte ambiental, amb l'expedient 126/6991-CWB.  
S'aporta amb l'expedient un informe de denúncia realitzat el 19 i 26 d'agost de 2016, per un equip roca de la guàrdia civil de Gandia, que indica una sèrie de deficiències i mala gestió de residus observades en la instal·lació.  
El 6 de juny de 2017, des del Servei d'Avaluació d'Impacte Ambiental es requereix documentació a l'Ajuntament de Daimús per a poder completar l'expedient.  
L'11 d'octubre de 2017, es registra en el Servei d'Avaluació d'Impacte Ambiental la documentació remesa per l'Ajuntament de Daimús.  
  
El 19 de desembre de 2017, es remet documentació complementària al Servei d'Avaluació d'Impacte Ambiental.  
El tràmit d'informació pública del projecte i estudi d'impacte ambiental es va dur a terme mitjançant la inserció del corresponent anunci en el BOP número 202, de 19 d'octubre de 2016, sense que s'hi hagen presentat al·legacions.  
  
Consideracions ambientals  
Les principals afectacions associades a la instal·lació són les següents:  
- Quant a les emissions  
En els CAT en les operacions de descontaminació dels vehicles, es generen residus perillosos, com ara els gasos fluorats dels sistemes d'aire condicionat, que han de ser considerats en els possibles efectes i, per tant, en el disseny de les mesures preventives i correctores per a la seua gestió correcta.  
- Quant a la producció de sorolls i vibracions  
L'activitat funcionarà en horari diürn. Els principals focus de sorolls són la càrrega i descàrrega del material i la manipulació del material en el mateix desenvolupament de l'activitat.  
L'estudi acústic presentat conclou que les fonts de soroll seran puntuals i el nivell d'aïllament dels tancaments es considera que són suficient per al compliment amb la legislació vigent.  
Quant a les vibracions, exposa que no se'n preveuen, ja que no es disposa de maquinària.  
- Quant a l'afectació a les aigües i al sòl  
L'aigua de subministrament, segons la documentació aportada prové, de la xarxa de proveïment públic, i quant a les aigües pluvials que caiguen sobre la parcel·la, seran arreplegades per una sèrie de reixetes situades tant en la zona de VFVO contaminats com els descontaminats i en la zona d'apilament de metalls que abocaran a la xarxa de sanejament municipal, amb el pas previ per un separador de greixos i hidrocarburs. Els residus generats seran lliurats a un gestor autoritzat.  
El paviment de tota la parcel·la s'ha impermeabilitzat per mitjà de la instal·lació d'un geotèxtil i formigó armat.  
L'impacte que l'activitat pot produir en el sòl deriva d'un possible vessament accidental en les operacions de descontaminació de vehicles al final de la seua vida útil i emmagatzematge de residus perillosos líquids. Per a evitar-los o corregir-los es proposa les mesures correctores següents:  
Davant de qualsevol vessament accidental d'olis, greixos o una altra substància susceptible d'originar contaminació, es disposarà d'un contenidor ple d'alguna substància absorbent, generalment serradures, per a la recollida de líquids que puguen arribar a la superfície pavimentada, que una vegada usat serà emmagatzemat i lliurat a un gestor autoritzat.  
  
La zona d'emmagatzematge de residus perillosos líquids disposarà de cubetes de retenció situades davall dels contenidors o bidons.  
  
El programa de vigilància ambiental efectua un control sobre les mesures preventives i correctores, entre les quals es troben:  
- Control de l'estat del paviment (inspeccions visuals).  
- Control i seguiment dels residus gestionats.  
- Control i seguiment del soroll.  
Amb la nova documentació remesa, que aporta les mesures correctores i els condicionants establits en la resolució, es completa i es corregeixen les deficiències.  
  
Consideracions jurídiques  
1. El projecte examinat constitueix, segons el que preveu l'apartat 6c de l'annex I, del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'impacte ambiental i concordants del seu reglament.  
2. L'expedient ha observat els tràmits previstos en la Llei 21/2013, de 9 de desembre, d'avaluació ambiental, i en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que són aplicables.  
  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Tot això, sense perjudici de les autoritzacions que procedisca obtindre d'altres organismes, de conformitat amb la normativa sectorial que siguen aplicables.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, als únics efectes ambientals i sense perjudici de l'obtenció prèvia de les autoritzacions sectorials que siguen aplicables, l'activitat de «magatzem de residus metàl·lics i no metàl·lics, residus procedents del sector de l'automoció i centre autoritzat de tractament de vehicles al final de la seua vida útil», promoguda per Reciclajes Joaquín, SL, situada al carrer de Buenos Aires, 48, baix, del terme municipal de Daimús (València), sempre que aquest es desenvolupe d'acord amb l'estudi d'impacte ambiental, el projecte i la resta de la documentació presentada i amb els condicionants establits a continuació:  
  
1. Els residus admesos en l'activitat seran els relacionats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. En relació amb l'emmagatzematge de bateries, una vegada extretes es depositaran en contenidors estancs. En el cas de vessaments d'àcids procedents de les bateries dels vehicles, prèviament s'utilitzarà un producte neutralitzador d'àcids (bicarbonat sòdic o calç). El material utilitzat així com el residu hauran de ser emmagatzemats i gestionats conforme a la seua naturalesa i perillositat.  
3. L'emmagatzematge de pneumàtics es durà a terme en condicions de seguretat per a previndre riscos derivats de l'emmagatzematge excessiu. Convé separar suficientment els residus i/o contenidors de manera que se'n facilite la inspecció. Tant l'emmagatzematge de pneumàtics com l'emmagatzematge de residus perillosos i VFVU descontaminats, han d'estar inclosos en un sistema general de protecció contra incendis de la instal·lació.  
4. En el cas que s'efectue el procés de recuperació de gasos fluorats dels sistemes d'aire condicionat instal·lats en els vehicles es requereix:  
  
4.1. L'extracció dels fluids refrigerants es farà de forma controlada, utilitzant els equips específics per a això.  
4.2. El personal que realitze el procés d'extracció dels gasos fluorats del sistema d'aire condicionat dels vehicles haurà de disposar del certificat regulat en el Reial decret 115/2017, de 17 de juny, pel qual es regula la comercialització i manipulació de gasos fluorats i equips basats en aquests, així com la certificació dels professionals que els utilitzen i pel qual s'estableixen els requisits tècnics per a les instal·lacions que desenvolupen activitats que emeten gasos fluorats.  
  
5. Les instal·lacions dels CAT disposaran en les zones de descontaminació de vehicles d'instal·lacions per a la recollida de vessaments (canaletes, arquetes cegues, etc.), de decantació i de separació de greixos, segons l'annex II quant als requisits tècnics de les instal·lacions de tractament de VFVU del Reial decret 20/2017, de 20 de gener, sobre VFVU.  
6. L'altura d'emmagatzematge de VFVO tant contaminats com descontaminats no superarà la del tancament perimetral i respecte a la forma de depositar o emmagatzemar la ferralla, l'altura d'apilament no superarà l'altura del tancament, que podrà ser menor si l'òrgan substantiu així ho estima per motius de seguretat.  
7. Les reixetes estanques del sistema de recollida de vessaments per gravetat de la zona de recepció de residus i les zones d'emmagatzematge de VFVO descontaminats i contaminats hauran de mantindre's netes i buidar-se amb una freqüència suficient que garantisca que no es produïsquen desbordaments.  
8. A l'inici de l'activitat, i cada 5 anys, el titular haurà de dur a terme un control de les emissions acústiques i dels nivells de recepció en l'entorn mitjançant la realització d'auditories acústiques. Aquestes es duran a terme amb l'activitat en funcionament i per un organisme de control autoritzat, i faran constar els resultats en un llibre de control, que estarà constituït pels certificats dels resultats obtinguts de les auditories acústiques, i els informes complets d'aquestes, a la disposició de les administracions competents. En cas de superar els nivells sonors permesos per la llei, s'aplicaran les mesures correctores pertinents, i efectuaran a continuació nova auditoria acústica per a comprovar-ne l'eficàcia.  
  
9. Prèviament a la posada en marxa de la instal·lació, haurà de tindre connexió a les infraestructures del polígon industrial per al seu funcionament correcte, és a dir: connexió a la xarxa d'aigua potable, clavegueram municipal i connexió a la xarxa elèctrica.  
Per a una adequada evacuació i tractament de les aigües residuals generades en el normal desenvolupament de l'activitat, es connectarà a la xarxa de clavegueram del polígon. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Daimús. Si fora necessari, s'aplicaran els tractaments previs pertinents per a complir amb els límits que s'hi establisquen.  
10. Es portarà un registre documental del programa de vigilància ambiental que permeta comprovar el seguiment i el compliment de les mesures protectores i correctores ambientals proposades en l'estudi d'impacte ambiental presentat. Aquest registre documentat inclourà, a més, tota la documentació acreditativa relativa a accidents, fuites o vessaments, i la seua recollida i gestió posterior. La documentació del programa de vigilància ambiental estarà a la disposició de les autoritats competents.  
11. Qualsevol modificació o ampliació del projecte presentat, o la detecció de qualsevol impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si escau, l'aplicació de noves mesures correctores.  
  
  
Segon  
Notificar a les parts interessades que contra la present resolució, per ser un acte de tràmit, no es pot interposar cap recurs; sense perjudici que puguen utilitzar-se els mitjans que en defensa dels seus drets s'estimen pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'avaluació ambiental.  
La regulació de la vigència d'aquesta declaració d'impacte ambiental serà l'establida en l'article 43 de la Llei 21/2013 esmentada.  
  
València, 26 de juny de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 5 de febrer de 2019.- El director general de Medi Natural i d'Avaluació Ambiental: Antoni Marzo i Pastor.